CELEX: 32014R0157
Language: lv
Date: 2013-10-30 00:00:00
Title: Komisijas Deleģētā regula (ES) Nr. 157/2014 ( 2013. gada 30. oktobris ) par nosacījumiem, saskaņā ar kuriem būvizstrādājumu ekspluatācijas īpašību deklarāciju var darīt pieejamu tīmekļa vietnē

21.2.2014   
            
            
               LV
            
            
               Eiropas Savienības Oficiālais Vēstnesis
            
            
               L 52/1
            
         
      KOMISIJAS DELEĢĒTĀ REGULA (ES) Nr. 157/2014
   (2013. gada 30. oktobris)
   par nosacījumiem, saskaņā ar kuriem būvizstrādājumu ekspluatācijas īpašību deklarāciju var darīt pieejamu tīmekļa vietnē
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2011. gada 9. marta Regulu (ES) Nr. 305/2011, ar ko nosaka saskaņotus būvizstrādājumu tirdzniecības nosacījumus un atceļ Padomes Direktīvu 89/106/EEK (1), un jo īpaši tās 7. panta 3. punktu saistībā ar tās 60. panta b) punktu,
   tā kā:
   
               (1)
            
            
               Regulas (ES) Nr. 305/2011 4. panta 1. punktā noteikts: ja uz būvizstrādājumu attiecas saskaņots standarts vai tas atbilst Eiropas tehniskajam novērtējumam, kas tam izdots, ražotājs, laižot šo izstrādājumu tirgū, izstrādā ekspluatācijas īpašību deklarāciju. Šīs deklarācijas kopija būtu jāsniedz papīra formātā vai elektroniski.
            
         
               (2)
            
            
               Saskaņā ar Regulas (ES) Nr. 305/2011 7. panta 3. punktu un 60. panta b) punktu Komisijai ir deleģēts uzdevums paredzēt nosacījumus, saskaņā ar kuriem ekspluatācijas īpašību deklarācijas var apstrādāt elektroniski, lai tās varētu darīt pieejamas tīmekļa vietnē. Šie nosacījumi par to, kā ekspluatācijas īpašību deklarācijas darāmas pieejamas tiešsaistē, ļauj izmantot jaunas informācijas tehnoloģijas un samazināt izmaksas būvizstrādājumu ražotājiem un nozarei kopumā.
            
         
               (3)
            
            
               Ņemot vērā arī specifiskās vajadzības, kas varētu rasties būvniecības izstrādājumu saņēmējiem, jo īpaši mikrouzņēmumiem, un, konkrētāk, tiem, kas darbojas būvlaukumos bez piekļuves internetam, šā deleģētā akta piemērošanas jomu nevajadzētu paplašināt tā, lai tajā ietvertu atkāpi no Regulas (ES) Nr. 305/2011 7. panta 2. punkta.
            
         
               (4)
            
            
               Lai nodrošinātu, ka konkrētam izstrādājumam atbilstošā ekspluatācijas īpašību deklarācija ir viegli identificējama, ražotājam katrs tirgū laistais izstrādājums vai vienādu izstrādājumu partija būtu jāsasaista ar attiecīgo ekspluatācijas īpašību deklarāciju, izmantojot izstrādājuma tipa unikālo identifikācijas numuru, kas saskaņā ar Regulas (ES) Nr. 305/2011 III pielikumu būtu jānorāda ekspluatācijas īpašību deklarācijā.
            
         
               (5)
            
            
               Lai mazinātu ar ekspluatācijas īpašību deklarāciju sniegšanu saistīto administratīvo slogu, vienlaikus nodrošinot tajās sniegtās informācijas nemainīgu uzticamību, ekspluatācijas īpašību deklarācijas elektronisko versiju nevajadzētu mainīt pēc tam, kad tā darīta pieejama tiešsaistē, un tai vajadzētu būt pieejamai vismaz desmit gadus pēc attiecīgā būvizstrādājuma laišanas tirgū vai citā laikposmā, kas var būt noteikts atbilstīgi Regulas (ES) Nr. 305/2011 11. panta 2. punkta otrajai daļai.
            
         
               (6)
            
            
               Tīmekļa vietne, kurā darīta pieejama ekspluatācijas īpašību deklarācija, būtu jāpārrauga un jāuztur, lai iespēju robežās nodrošinātu, ka tā ir pastāvīgi pieejama un nekļūst nepieejama sistēmas darbības traucējumu dēļ.
            
         
               (7)
            
            
               Tīmekļa vietnei, kurā darīta pieejama ekspluatācijas īpašību deklarācija, būvizstrādājumu saņēmējiem vajadzētu būt pieejamai bez maksas. Tiem būtu jāsaņem instrukcijas par to, kā piekļūt šai tīmekļa vietnei un ekspluatācijas īpašību deklarācijas elektroniskajai versijai.
            
         
               (8)
            
            
               Lai kopumā uzlabotu Eiropas būvniecības nozares efektivitāti un konkurētspēju, uzņēmējiem, kas iesniedz ekspluatācijas īpašību deklarācijas un vēlas gūt labumu no jaunām informācijas tehnoloģijām, kuras atvieglotu šādu deklarāciju sniegšanu, vajadzētu būt iespējai to darīt iespējami drīz,
            
         IR PIEŅĒMUSI ŠO REGULU.
   1. pants
   1.   Uzņēmēji Regulas (ES) Nr. 305/2011 4. panta 1. punktā minēto ekspluatācijas īpašību deklarāciju drīkst darīt pieejamu tīmekļa vietnē, atkāpjoties no Regulas (ES) Nr. 305/2011 7. panta 1. punkta, ja tie izpilda šādus nosacījumus:
   
               a)
            
            
               tie nodrošina, lai ekspluatācijas īpašību deklarācija netiktu mainīta pēc tam, kad tā darīta pieejama tīmekļa vietnē;
            
         
               b)
            
            
               tie nodrošina, lai tīmekļa vietne, kurā darītas pieejamas būvizstrādājumiem sagatavotās ekspluatācijas īpašību deklarācijas, tiktu pārraudzīta un uzturēta, lai šī vietne un ekspluatācijas īpašību deklarācijas būtu pastāvīgi pieejamas būvizstrādājumu saņēmējiem;
            
         
               c)
            
            
               tie nodrošina, lai ekspluatācijas īpašību deklarācija būvizstrādājumu saņēmējiem būtu pieejama bez maksas desmit gadus pēc attiecīgā būvizstrādājuma laišanas tirgū vai citā laikposmā, kas var būt noteikts atbilstīgi Regulas (ES) Nr. 305/2011 11. panta 2. punkta otrajai daļai;
            
         
               d)
            
            
               tie nodrošina, lai būvizstrādājumu saņēmējiem tiktu sniegtas instrukcijas par to, kā piekļūt tīmekļa vietnei un šajā vietnē pieejamām ekspluatācijas īpašību deklarācijām, kas sagatavotas attiecīgajiem būvizstrādājumiem.
            
         2.   Ražotāji nodrošina, lai katrs atsevišķs tirgū laists izstrādājums vai vienādu izstrādājumu partija tiktu sasaistīta ar attiecīgo ekspluatācijas īpašību deklarāciju, izmantojot izstrādājuma tipa unikālo identifikācijas numuru.
   2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 30. oktobrī
      
         
            Komisijas vārdā –
         
            priekšsēdētājs
         
         José Manuel BARROSO
         
      
   
   
      (1)  OV L 88, 4.4.2011., 5. lpp.